
                                                                 Төҙөүселәр:
                                                                  башҡорт теле һәм әҙәбиәте 
                                                                 уҡытыусылары: 
                                                                  Ғафарова Г.Ф.
                                                                  Исламғәлиева С.Х.

5 класс

Инеш диктант.
Боронғо башҡорт ҡалалары.
   Боронғо ғәрәп сәйәхәтселәре  һәм  тарихсылары башҡорттар тураһында күп нәмәләр яҙып ҡалдырған. Алыҫ ара, хәүефле юлдар тип тормаған, улар йәйәүләп башҡорт еренә лә килеп сыҡҡылған. Ни өсөн йәйәү йөрөгәндәрен беләһегеҙ инде – ул дәүерҙә әле бер ниндәй машина ла, самолёт та булмаған. Әлбиттә, ундай алыҫ сәйәхәттәргә ғәрәптәрҙең иң ҡыйыуҙары, иң сыҙамдары ғына йөрөгән. Шуларҙың береһе – тарихсы Иҙриси башҡорт ҡалалары тураһында былай тип яҙып ҡалдырған:”Был яҡта ерҙәр таулы. Башҡорт ерҙәрендә Ҡарағыя, Минжан һәм Ожан тигән ҡалалар бар. Ожан Иҙел исемле йылғаның төньяғында урынлашҡан. Унан Ҡарағыя тигән ҡалаға тиклем һигеҙ тәүлек юл. Ҡарағыянан Башҡорт иленең сигенә тиклем тауҙар буйлап ун көн барырға кәрәк ”.
   Күрәһегеҙме, ҡайһылай иркен булған боронғо башҡорт ере. (А. Иҙелбаев.)

Бирем: (функциональ грамотность  буйынса эш төрө)
Текстың төп идеяһын асығыҙ? 


Контроль диктант.
Ҡыштың тәүге көнө.
 Иртәнсәктән башланған быҫҡаҡ ямғыр тымыу менән, көнө буйы тегеләй-былай иҫкән әсе ел дә баҫыла төштө – әллә хәле бөттө, әллә етеп килгән эңерҙән ҡурҡты. Ерҙән, баҡсанан, урамдан, бәпкә үләндәренән, кәртә-ҡуранан, өй артындағы муйыл, сирен ағастарынан дымһыл һауа бөркөлдө, танауҙы ҡытыҡлап, әскелтем еҫ таралды. Тирә-яҡҡа йән рәхәтләндергес һиллек йәйелде. Мағаш тауы башына ятҡан төҫһөҙ ҡалын болоттар ҡояшты күрһәтмәй, шулай ҙа донъя яҡтыра, асыла төштө, таҙарып ҡалды, көн дә йылыға тартты.
Күп ваҡыт та үтмәне, ябалаҡлап ҡар яуа башланы. Бар ғаләм аҡҡа сумды. Ҡойма, өй ҡыйыҡтары, һарай баштары, баҡса өр-яңы көрт аҫтында ҡалды.
 Ҡыштың тәүге көнө инде был. (Ә.Әминев.)


Бирем:  (функциональ грамотность  буйынса эш төрө)
Текстың йөкмәткеһе буйынса 3 һорау төҙөргә.

Контроль диктант.
Әсәйем, бергенәм.
Атайымды һуғыш алды. Донъяла минең өсөн иң ҡәҙерле әсәйем генә ҡалды. Инде ул да үлем түшәгендә ята. Мин ашҡына- ашҡына уны күрергә ҡайтып киләм. Поезд тәгәрмәстәре туҡ-туҡ итә, йөрәк дөп-дөп тибә. «Ҡыҙыуыраҡ- ҡыҙыуыраҡ,машинист, парҙарҙы күберәк ал»,- тип ҡысҡырғым килә. Машинист аңланы кеүек. Поезд тиҙлеген арттыра төштө. Разъездар, станциялар күренп кена ҡала. «Ҡасан мин станциям була инде?»- тип уйлайым.
Бына мин ялан аяҡ йөрөгән шпалдар, мин ултырып киткән вокзал, бына тыуған ерем.
«Әсәкәйем,мин ҡайттым. Һинең яратҡан сая улың шелтәле ҡарашың алдында теҙләнергә ҡайтты. Аҙ ғына сабыр ит, әсәйем». (Н Ҡотдосов буйынса.)

Бирем:  (функциональ грамотность  буйынса эш төрө)
Текст буйынса һорауҙарға яуап бирегеҙ:
1.Ни өсөн төп герой ауылына ҡайтырға ашыға?
2.Ниндәй уйҙар менән ул тыуған яғына ҡайта?

Изложение.
Телевизор ҡараусы маймылдар.
   	Һалҡындар башланыу менән, Нью-Йорк зоопаркындағы дүрт горилланы йәй буйы иркенлектә йәшәгән асыҡ һауалағы урындарынан тығыҙ ситлеккә алып ҡайттылар.Тығыҙлыҡ-эс бошоу, ә эс бошоу- ваҡ- төйәк ығы- зығы, ә ваҡ ығы-зығы ыҙғыштар уята. Тынғы белмәҫ был маймылдар шул эс бошоу арҡаҙында бик йыш ҡына һуғыша, ҡырылыша башланы. Гориллаларҙы ҡараусы кеше, был маймылдарҙы тынысландырыу өсөн, ғәҙәттән тыш бер сара уйлап тапҡан. Маймылдар йәшәгән ситлек алдына ул телевизор килтереп ҡуйған.
   	Телевизорҙа тамаша башланғас, маймылдар бер урында ҡатып ҡалғандай була. Улар, ситлеккә һыйынып, күҙҙәрен экрандан айырып ала алмай, ҙур ҡыҙыҡһыныу менән тамаша ҡарай башлай. Үҙ- ара талаш- тартыш та бөтә.Гориллалар сәғәттәр буйына телевизор ҡаршыһында ултыра. Ә телевизорҙан күрһәтелгән тамашалар араһында уларҙыү айырыуса яратып ҡарай торғандары була. Бигерәк тә улар хәрәкәт күп булған тамашаларҙы, индеецтар тураһындағы фильмдарҙы, йәштәр бейеүе программаларын яратып ҡарай.

 Бирем: (функциональ грамотность  буйынса эш төрө)
Текст буйынса план төҙөргә.

6 класс
Инеш контроль диктант.
Ылаусылар.
  1941 йылдың ауыр ҡышы үтте,йәй етте,уҡыуҙар тамамланды.Мораҡ иген пунктынан Һарыҡташ элеваторына игенде ат менән ташырға ҙурыраҡ уҡыусыларҙан ылаусылар бригадаһы ойошторҙолар,ә бригаданың утәксеһе итеп уҡытыусы Сарим Сәлимов билдәләнде.
Әҙерлек бөттө ,ылау ҡуҙғалды. Аттар бер ыңғай ғына баралар.Оҙаҡламай ылаусылар урманға килеп еттеләр,урманды һөҙәк тауҙар алмаштырҙы,ә тауҙарҙан һуң тип-тигеҙ ялан башланып китә. Ауылға ингәндә,ылауҙы кешеләр ҡапҡа алдына сығып ҡаршылайҙар һәм
оҙаталар,ҡайһылары айран яҙып алып сыға. Ылау төндәрен үләнле урында туҡтай,ылаусылар аттарын туғаралар, һәр кем үҙ ҡамыт-дуғаһын рәтләй,сиратлап ат көтәләр. Юл мәшәҡәттәре байтаҡ,шулай ҙа ул малайҙарға бик оҡшаны,сөнки
уларҙың бындай оҙон юлға күмәкләп сыҡҡандары юҡ ине.

  Бирем:  (функциональ грамотность  буйынса эш төрө)
Текстың төп фекерен билдәләгеҙ.
	
Контроль диктант.
Минең яратҡан һөнәрем.
Өсөнсө класта уҡыған саҡта, уҡытыусы беҙгә ошо темаға инша яҙырға ҡушҡайны. Мин оҙаҡ уйлап тормаҫтан: «Әллә нисәмә атты алмаштырмаҫлыҡ тракторҙы һыңар ҡулым менән йөрөткөм килә», тип башлап киткәйнем.
Бына хәҙер механизаторҙар курсында уҡып сыҡтым. Икенсе йыл инде ялан яғындағы бер колхозда трактор йөрөтәм. Теге йәки был рычагты һыңар ҡулым менән генә тарттыммы, тимер әзмәүер мин теләгән яҡҡа китә. Ә уның бер көйгә генә гөрөлдәүе нисек һуң? Киң баҫыуҙы буйлап барған трактор тауышын ниндәйҙер дәртле бер көйгә оҡшатам мин.
             Ауылыма үткән ҡыш ҡына ҡайтып әйләнгәйнем, шунан аҙаҡ форсат булманы. Шуға ла көҙгө баҫыу эштәре бөтөп, ҡар яуғас та, әсәйем янына ҡайтып килмәксе булдым. Райондағы магазиндан әсәйемә сағыу биҙәкленән күлдәклек тауар, шәльяулыҡ, ҡуңыслы галош алдым. (Н.Мусин)

 Бирем: (функциональ грамотность  буйынса эш төрө)
Текст буйынса план төҙөргә.

Контроль диктант.
Борсоулы уйҙар.
 		Өй эсе ҡараңғы. Балалар йоҡлайҙар. Иң төптә Иштуған ята. Уға әле ни бары ун ике генә йәш. Ләкин инде ул ғаиләнең-өмөтө, киләсәге. Ул үҫер, атаһына иш булыр, ярҙамсы булыр. Шуға ла Байгилде ағай уға Иштуған тип исем ҡушҡан. Байгилде ағай менән Сәғүрә еңгәйгә төн йоҡламай уйланырға, хәстәрләргә тура килә. Сөнки улар егәрле һәм тырыш булһалар ҙа, бәхетле түгелдәр. Улар байҙа көн-төн эшләнеләр, әммә тамаҡтары аслы-туҡлы, өҫтәре яланғас булды. Әле бөгөн дә Байгилде ағай ҡомһоҙ Ҡорман байға барып ялланды. Быны белеп, Сәғүрә еңгәй ҙә атлы-эйәрле булырбыҙ тип өмөтләнде. Ләкин ғаиләнең таянысы булған Байгилде ағайҙың бөтмәҫ-төкәнмәҫ уйланыуҙары уны хафаландыра ине. (3. Биишева.)

      Бирем:  (функциональ грамотность  буйынса эш төрө)
       Текстың төп фекерен билдәләгеҙ.
 
Изложение.
Һай, ҡумыҙы, ҡумыҙы!
 Ҡумыҙ – бик боронғо һәм бөтә Ер шарына таралған музыка ҡоралдарының береһе. Уны Европала, Алыҫ Көнсығышта, Көньяҡ Америкала һәм Африкала, Волга буйы һәм бик күп төрки халыҡтарында – бөтәһе 97 милләттә  осратырға мөмкин. Тик төрлө ерҙә аталышы төрлөсә, төҙөлөшөндә ҙур булмаған айырмалар бар. Мәҫәлән, сыуаштар уны – ҡапас, үзбәктәр – чан-кобуз, украиндар – дрымба, итальяндар – иренле арфа, япондар мукури тип йөрөтә. Рәсәйҙә был инструмент элек-электән варган исеме менән билдәле. Бер халыҡ легендаһына ышанһаң, был инструмент үҙ ғүмерен йәшен һуҡҡан ағастан башлаған икән. Шуға ла элек ағастан һәм һөйәктән эшләнгән ҡумыҙҙарҙың да булғанлығын иҫкә алһаң, кескәй генә ябайҙан да ябай был ҡоралдың ҡайһы быуаттарҙа барлыҡҡа килгәнен аңлап була. Еҙ, баҡыр, ҡорос ҡумыҙҙарҙы кешеләр металл таба башлағас эшләгәндәр.
Беҙҙең республикала ҡумыҙ бөгөн дә төрлө концерт, конкурс, смотрҙарҙа киң ҡулланыла. (Г. Галина.)

Бирем:  (функциональ грамотность  буйынса эш төрө)
Текстың йөкмәткеһе буйынса 3 һорау төҙөргә.


7 класс
Инеш контроль диктанты.
Нефть.
  Ерҙең төрлө ҡатламдарында нефть бынан күп йылдар элек барлыҡҡа килгән. Һуңынана ул ер ярыҡтарынан һәм йомшаҡ тупраҡ аша ер өҫтөнә һарҡып сыҡҡан. Шулай нефть күләүектәре, нефть күлдәре хасил булған.
   Күп урында нефть менән бергә газ да сыҡҡан. Унда газ тоҡанып киткән һәм оҙаҡ ваҡыттар янып торған.
   Кешеләр был һүнмәҫ уттарҙың серенә төшөнә алмағандар һәм уларға табына торған булғандар. Шулай ҙа кешеләр нефтте көндәлек тормошта ла, хәрби маҡсаттарҙа ла файҙаланғандар. Сыңғыҙ хан ғәскәрҙәре Бохара ҡәлғәһенә нефть тултырылған көршәктәр ырғытҡандар, нефтле сүскә ут тоҡандырып ташлағандар.
   Хәҙер беҙҙең илдә нефть сәнәғәте бик алға китте. Бында Башҡортостандың өлөшө лә бик ҙур. (Д.Бураҡаевтан.) 

Бирем: (функциональ грамотность  буйынса эш төрө)
Текстың темаһын һәм төп фекерен билдәләгеҙ. 
 
Контроль диктант.
Музыкант.
  Эсендә моң ағылды. Ҡурай тауышына ла, гармун телдәренең сыңлауына ла оҡшамағайны ул. Разыя инәй берсә көмөш тәңкәләрҙең бергәләшеп зыңғылдауын, берсә суп-суп итеп ергә тамған тауышын ишетте.
   Өйгә килеп ингәндә, бик йәлләүес күренгән, ғарпыш ҡолаҡлы, һипкелле малай ҙа хәҙер икенсе ине. Ғояшҡа бәбәктәрен асҡан мәк сәскәһендәй алһыу йөҙөндә, саф ямғыр тамсыһындай мөлдөрәгән ҡара күҙҙәрендә, әле генә уйнауҙан туҡтаған нәҙек оҙон бармаҡтарында баяғы моң шаңдауы сыңлай һымаҡ тойолдо.
  Айсыуаҡ, эргәһендә музыканы ихлас тыңлаған һәйбәт кеше ултырғанға, туҡтау белмәй уйнаны. Ул байып барған ҡояштың һуңғы нурҙарына ҡараштарын текләгән дә ҡолас йәйеп уйнай.  Айсыуаҡ алға эйелһә, эргәһендә ултырған Разыя инәй ҙә алға эйелә.  Айсыуаҡ ҡалҡынһа, ул да ҡалҡына. Ейәненең уйнауын бирелеп тыңлай. (Ш. Насыров.)
 
Бирем: (функциональ грамотность  буйынса эш төрө)
Текстың төрөн  билдәләгеҙ, яуабығыҙҙы дәлилләгеҙ.

Контроль диктант.
Айыуҙың аҡылы бармы?
  		“Айыу-аҡыллы йыртҡыс” тигән һүҙҙәр ишетер ҡолаҡҡа бик сәйер тойола, ләкин был һүҙҙәрҙә  үҙенә күрә дөрөҫлөк бар. Иң беренсенән, әгәр үҙенә берәй яманлыҡ ҡылырға уйламаһаң, айыу кешегә һөжүм итергә әҙер тормай. Япа- яңғыҙ кешегә осраһа ла, ул арт аяҡтарына баҫып тороп ғәйрәтен күрһәтә лә, артына аунап, үҙ юлына китеү яғын ҡарай. Улай ғына ла түгел, муйыл, миләш, ҡурай еләге кеүек, айыу яратып ашай торған емештәр уңған йылда ул малға ла тейеп бармай.
   		Ә уның балаларын аҫрап үҫтереүсе хаҡында ниндәй генә ҡыҙыҡ хәбәрҙәр юҡ! Инә айыуҙар балаларын ағас башына менергә, ҡырағай ҡорттарҙың балын нисек алып ашарға, малды йыҡҡас, ашалып бөтмәгән үләкһәне нисек күмергә һәм башҡа шундай һөнәрҙәргә өйрәтәләр икән. Айыу үҙенең балаларын йыуындырып алырға ла онотмай. Йылғаның тәрән генә урынына барып, балаһының елкәһенән ҡымтып алып, һыуға сумдырып- сумдырып ала. (Н. Мусин.)

           Бирем: (функциональ грамотность  буйынса эш төрө)
           Текстың төрөн  билдәләгеҙ, яуабығыҙҙы дәлилләгеҙ.

Изложение.
Телевизор ҡараусы маймылдар.
   Һалҡындар башланыу менән, Нью- Йорк зоопаркындағы дүрт горилланы йәй буйы иркенлектә йәшәгән асыҡ һауалағы урындарынан тығыҙ ситлеккә алып ҡайттылар.Тығыҙлыҡ-эс бошоу, ә эс бошоу- ваҡ- төйәк ығы- зығы, ә ваҡ ығы-зығы ыҙғыштар уята. Тынғы белмәҫ был маймылдар шул эс бошоу арҡаҙында бик йыш ҡына һуғыша, ҡырылыша башланы. Гориллаларҙы ҡараусы кеше, был маймылдарҙы тынысландырыу өсөн, ғәҙәттән тыш бер сара уйлап тапҡан. Маймылдар йәшәгән ситлек алдына ул телевизор килтереп ҡуйған.
   Телевизорҙа тамаша башланғас, маймылдар бер урында ҡатып ҡалғандай була. Улар, ситлеккә һыйынып, күҙҙәрен экрандан айырып ала алмай, ҙур ҡыҙыҡһыныу менән тамаша ҡарай башлай. Үҙ- ара талаш- тартыш та бөтә.Гориллалар сәғәттәр буйына телевизор ҡаршыһында ултыра. Ә телевизорҙан күрһәтелгән тамашалар араһында уларҙыү айырыуса яратып ҡарай торғандары була. Бигерәк тә улар хәрәкәт күп булған тамашаларҙы, индеецтар тураһындағы фильмдарҙы, йәштәр бейеүе программаларын яратып ҡарай.

 Бирем: (функциональ грамотность  буйынса эш төрө)
Текст буйынса план төҙөргә.


8 класс
Инеш контроль диктант.
Яугир менән ат.

Һуғышта ҡатнашҡан һыбайлы һәм яугир яҡшы белә: атының ҡаты яраланып, ҡан һауған эсен тырҡылдатып, йән бирә алмай ятыуын күреүҙән дә ауыр йөрәк ғазабы юҡтыр. Тик хәҙерге киноларҙа ғына кавалерист, әгәр аты яраланып ауһа, һә тигәнсе пистолетын сығара ла уға мөлдөрәп текләгән, күҙҙәренән соборлатып йәш ағыҙып ятҡан атының маңлайына терәп ата ла китә.
 Дөрөҫ түгел был, дөрөҫ түгел! Быға ышанмағыҙ! һуғышҡа үҙең менән тире һеңешкән башын һәр саҡ яурыныңа һалып, бер ҡарағанда йәшкелт, ә икенсе ҡарағанда муйыл кеүек сөм ҡара күҙҙәре менән һиңә йәнтәслим бирелгәнлеген тик әйтә генә алмай текләп торған, мең ғаләм араһында һине бер кем менән дә бутамай, үҙәге өҙөлөп көткән атыңды үҙ ҡулың менән атып китеү — үҙеңдең йән дуҫыңды атып үлтереү менән бер ул. (Р. Өмөтбаев.)

 Бирем: (функциональ грамотность  буйынса эш төрө)
Текст буйынса һорауға яуап бирегеҙ:
Текстағы геройҙарҙы һүрәтлә.

Контроль диктант.
Ҡайтыу.
  Аяҙ көн. Таң алды. Станция әле йоҡлай. Тышта көҙ. Шулай ҙа күңелдәрҙә шул тиклем йәнлелек, хозурлыҡ, сәскәле яҙ ине. Егеттәрҙең кисерештәрен уртаҡлашып ай ергә көләс нурын һибә.
   Йәнғәли менән Тимерғәли икеһе лә ауыл хужалығы техникумын тамамланылар ҙа шул йылда уҡ армияға киттелә. Ә бына хәҙер, хеҙмәттәрен тултырып, бергә ауылға ҡайтып киләләр.
   Бына инде тыуған ауыл. Әле ул уянмаған. Егеттәр һәр бер йортто, һәр бер ҡапҡаны ҡапшап үттеләр. Ауыл үҫеп, ҙурайып киткән, яңы йорттар артҡан. Бөтәһе лә күңелгә шул тиклем яҡын, изге бында.
   Бына ауылды урталай бүлеп, егеттәр бәләкәй саҡта бәпкә һаҡларға йөрөгән, кескәй йылға. Ана, кистәрен уйынға сыға торған ҡаршы тау…
   Бына тыуған йорт. Йөрәк тулҡынланып, дөп-дөп тибә. Йәнғәли әкрен генә тәҙрә шаҡыны. (Н. Ҡотосовтан.)

Бирем:  (функциональ грамотность  буйынса эш төрө)
           Текстың төп идеяһын билдәләгеҙ. 

 
Контроль диктант.
(Берҙән- бер моң.)
    	Әҙәм балаһының бер йомшаҡ яғы бар: ул үҙ ауылын да йәшәгәндә — тыуған төйәк, тормош мул, етеш саҡта — икмәк менән кейем ҡәҙерен белмәй. Сит-ят ерҙәргә сығып йөрөмәҫ борон, мин бүтән яҡтарҙан, бигерәк тә ҡаланан килгән кешеләрҙең, ауылыбыҙ тирәһендәге урман-тауҙарға ҡарап: «Ожмах кеүек матур ерҙә йәшәйһегеҙ», — тип һоҡланыуын аңлап етмәй, һыуыбыҙҙан ауыҙ иткәс: «Бының һымаҡ татлы һыуҙы эскән юҡ ине», — тип тамшанып ҡуйыуына аптырай торғайным. Улар йәшәгән яҡ шул тиклем йәмһеҙ, эсер һыуҙары тәмһеҙме икән ни? 
Төптәнерәк фекер йөрөтһәң, кешенең берҙән-бер ғүмерлек моңо — туған теле лә ана шундайыраҡ яҙмышлы бит. Кескәй саҡта ғына түгел, мәктәптә уҡып йөрөгәндә лә беҙ әсә теле тураһында уйлана белмәйбеҙ, хатта туған тел тураһындағы шиғырҙарҙы ла һәйбәтерәк билдә алыу өсөн тырышып-тырышып ятлайбыҙ ҙа — онотабыҙ, сөнки беҙ уның үҙебеҙгә йөрәгебеҙ кеүек үк йән биргән, сырайыбыҙ кеүек үк әҙәм ҡиәфәте биргән ғәжәп бер илаһи күренеш икәнен онотабыҙ.
Мин дә үҙ телемдең ғәжәп бер моң, йәнем-йөрәгемдең айырылмаҫ бер киҫәге икәнен, тыуған төйәгемдән бик алыҫтарға киткәс, мәктәптә уҡып йөрөгән саҡта карта буйынса ғына белгән һәм ғүмере барып аяҡ баҫа алмаҫтай тойолған Алыҫ Көнсығышта — Хабаровск крайының Сита йылғаһы яр буйындағы хәрби гарнизонында хеҙмәт итеп йөрөгән мәлдә генә тәүге тапҡыр төшөнгән һымаҡ булдым. (Н. Мусин.)
 
 Бирем (функциональ грамотность  буйынса эш төрө)
Тексҡа исем бирегеҙ, төп фекерен билдәләгеҙ.

Изложение.
Ҡоралайҙар.

  	 Декабрь урталарында һыуһар һунарсылап сыҡҡайным. Яңы ҡар яуғандан һуң, һунарҙың ғәжәп мәле ине. Өс һыуһар алып, кискә табан ҡайтыу яғына ыңғайланың. Йәнебәк һыртындағы аҡланға килеп сыҡһам, шуның уртаһындағы ҡышлаған кәбән төбөндә йөрөгән нәмәләр күҙемә салынды. Яҡынлап, абайлабыраҡ ҡараһам, бишәү-алтаулап ҡоралай бар. Хайран ҡалдым. Сөнки был тирәлә ҡоралайҙың ҡышларға ҡалыуын күреү түгел, ишеткән дә юҡ ине. Тағы ла яҡыныраҡ барғайным, тегеләр, мине һиҙеп ҡалып, бер урынға эркелде.Ҡар бик тәрәнәйгәйне инде, ҡоралайҙарҙың бер ҡайҙа ла китә алмаҫын беләм. Кәбәндең эргәһенә үк килгәс, теге бахырҙар ситкә ырғып ҡарағайны ла, ҡайҙа инде ул, ҡарға сумды ла ҡуйҙылар. Ҡаршыларына барып, кәбән төбөнә кире ҡыуалап төшөрҙөм. Берәүһе үтә ныҡ сумған, күрәһең, ҡарҙан сыға алмай ятҡас, эргәһенә үк барҙым. Ана шул саҡта текәлеп тигәндәй ҡараным мин ҡоралай күҙҙәренә. Мәрхәмәт көтөп, дерелдәп, куҙҙәрен мөлдөрәтеп тик ята, меҫкен. Ҡарҙан күтәреп сығарып, кәбән төбөнә кире төшөрҙөм дә ҡайтып киттем.
   	Иртәгеһенә иртүк торҙом да бер киҫәк ҡаҡ тоҙ, бер тоҡсай он кәбәге артмаҡланым, инәйемдән бер киҫәк ҡыҙыл сепрәк тә алдым. Буран сығыбыраҡ торһа ла, киттем әлеге ҡоралайҙар эргәһенә. Барһам, тағы ҡурҡалар бит. Шулай ҙа файҙаһыҙлығын бер белгәс, көрткә ырғымайҙар, ситкәрәк һырышып, өңрәйешеп, ҡарап торалар. Кәбәкте кәбән төбөнә һиптем, киҫәкле тоҙомдо ла шунда ырғытым. Шунан ситкәрәк китеп ҡарап торам. Ҡоралайҙар әкренләп тынысланды, ашана башланы, шунан ябырылып, тоҙ яларға кереште.
  Ошонан аҙаҡ, һунарға бараммы, ҡайтып киләмме, шулар эргәһенә туҡтамайынса үтмәҫ булдым. Меҫкен хайуандар ҙа өйрәнеп китте үҙемә. Яҙға табан, кәбәндәге бесән бөткәс,йылы ҡырҡып ашаттым үҙҙәренә.Яҙғы ташҡын ваҡытында барып йөрөп булаы инде.Ер һурығыу менән, хәҙер ҡоралайҙарҙы унда осратырға өмөтбулмаһа ла, киттем бит. Барһам, ғәжәп- хайран ҡалдым.Ҡоралайҙарым вҡлан уртаһында ашап йөрөй. Мине күргәс,тәүҙә өңрәйешеп ҡарап тора былар, тауыш иткәйнем, таныны шайтандар.Эргәләренә барып еткәс, бер илгәҙәгерәге, муйынын һоноп, ниҙер һорай, етмәһә. Икмәк ҡаптырғайным, ҡәнәғәт булып, кире китте.
  Үҙемдең шул хәтлем матур хайуандарҙы ҡышлатып сығарыуыма ҡыуанып бөтә алмай торҙом мин ул саҡта…(Н. Мусин.)

 Бирем:  (функциональ грамотность  буйынса эш төрө)
Текстың йөкмәткеһен ҡыҫҡартып яҙығыҙ.



9 класс

Инеш контроль диктант.
Оҙон юл.

Тирә-яҡта ҡалын урман.Октябрь башында уҡ ғәжәп бер төҫкә инә лә оҫта сигелгән келәмгә оҡшап ҡала икән ул.Әлморон менән миләш ҡыуаҡтары, һырға таҡҡан ҡыҙҙар кеүек, ҡыҙыл төймәләргә күмелеп ултыра. Яланғас ағастар һыҙатын, төрлө хәүефтәрҙән һаҡлағандай, көслө имәндәр уратып алған. Уларҙың ҡараһыу-ҡыҙылһыу япраҡтары аҡрын ғына ҡыштырлаша. Артабан инде йәй ҙә йәшел, ҡыш та йәшел шыршылар, күкшел ҡарағайҙар теҙелешеп китә. Был һылыуҙар, дәрәжә һаҡлағандай, тын ғына баҫып торалар.
Урман да тау, тау ҙа урман.
Юлдың осо ла, ҡырыйы ла күренмәй. Тау һәм урман диңгеҙендә яңғыҙ елкән шикелле йөҙәһең дә йөҙәһең. Япа-яңғыҙың сәғәттәр буйы бараһың. Ниһайәт, аҡһыл төтөн күҙгә салына. Тимәк, кешеләр йәшәй был тирәлә.
Юл оҙон. Юл кеүек үк оҙон уйҙар. Хөрмәт саптарҙың лерт-лерт юртыуына һикерә- һикерә алға тәгәрәүсе кырандасҡа ҡырын төшөбөрәк ултырып алған да, береһен ишеп, икенсеһен һүтеп, уйҙарының осона сыға алмай килә. (Яр.Вәлиев.)

 Бирем: (функциональ грамотность  буенса эш төре)
Текстың төп фекерен белдергән һөйләмде тап.

Контроль диктант.

Башҡортостан урмандарының йыртҡыстарса киҫе- леүен күрһәткән ҡайһы бер дәлилдәрҙе иҫкә төшөрәйек. Архив материалдарынан билдәле булыуынса, промышленник Твердышев ун һигеҙенсе быуатта уҡ өс йөҙ мең дисәтинә ерҙе өс йөҙ һумға, йәғни ун дисәтинәһен бер тингә төшөрөп һатып ала. Әүжән-Петровск заводының хужалары барлығы егерме һумға һатып алған йөҙ һикһән мең дисәтинә урманды юҡҡа сығара. Был капи- талист-йыртҡыстар башҡорт урманының һәр дисәтинәһенән 1889 йылда егерме биш һум саф доход алған булһалар, алты йылдан һуң, йәғни 1895 йылда, ул һикһән туғыҙ һум етмеш тингә күтәрелә. Шул уҡ ваҡытта уларға урман ҡырҡыусылар ун ике-ун биш тин көнлөк хаҡына эшләгәндәр. Ҡаратауҙың старшинаһы Уйылдан тигән әҙәм йыл һайын етмеш мең бот йүкә сығырлыҡ һалабаш һалдырған. Бының өсөн ул ун биш йыл эсендә башҡорт урманының даны иҫәпләнгән егерме биш мең дисәтинә йүкә урманын киҫтергән. Тағы ла бер тапҡыр ҡабатларға тура килә: был промышленниктар үҙ ғүмерендә бер генә төп тә ағас ултыртмағандар. (Н. Мусин.)
 
 Бирем (функциональ грамотность  буйынса эш төрө)
Тексҡа исем бирегеҙ, төп фекерен билдәләгеҙ.

Контроль диктант.
Яҙғы тантана.
Яҙҙың иң тантаналы көндәренең береһе — колхозсыларҙың сәсеүгә сығыу ваҡыты килеп етте. Иң тәүҙә, геүләп, дыр-дыр итеп, Айбикә ултырған трактор, унан Әхәйҙең тракторы ҡуҙғалды. Улар артынан бөркөлөп сыҡҡан төтөн сыр-сыу килгән халыҡ араһынан бөтә ишек алдына йәйелде. Тракторсыларҙың өҫтәрендә майлы кейемдәр, өлкән күн бейәләйҙәр, һөргән ваҡытта кейә торған өлкән түңәрәк күҙелдеректәрен маңлайҙарына күтәреп ҡуйғандар. Тракторҙың алғы өлөшөнә беркетелгән бәләкәй генә ҡыҙыл флагтар ҡояш аҫтында тағы ла ҡыҙылыраҡ булып елберләйҙәр. Трактор артынан икешәр ат егелгән ике сәскес машина, тимер тырмаларға егелгән аттар, сменаға тигән парҙары менән ҡапҡанан сыҡтылар. Улар артынан орлоҡтар тейәлгән, аҙыҡтар һалынған, кешеләр ултырған бер нисә арба, улар менән ҡатар һыбайҙар. Шулар араһында агроном менән Алтынбай аттарын аяңлатып бара. Трактор геүелдәүе, егелгән аттарҙың бышҡырыуы, бисә-сәсә, бала-сағаларҙың сыр-сыуҙары, ҡысҡырыш-көлөштәре менән сәсеүселәрҙе ауылдан оҙатып ебәрҙеләр.  
Бирем: (функциональ грамотность  буйынса эш төрө)
Бирелгән текст ниндәй төргә ҡарай?

Изложение.
Уралтау әкиәте.
 Борон-борон заманда, Каспий даръяһының ҡомдарынан алтын һырт булып, Урал тауы ҡалҡып сыҡҡан, имеш, ти. Ҡалҡып килеп сыҡҡас та, асыуланып, бөтә ер йөҙөн уратып алмаҡсы булған, ти, ул. Тәүҙә Арал диңгеҙен уратып сығып, ҡараңғы төньяҡҡа һөйрәлеп китә башлаған, ти, Уралтау. Тураға мең саҡрымдар самаһы барғас, ҡапыл ҡараңғы төшә. Ни эшләмәк кәрәк хәҙер? Уралтау кәкрәйә, борғолана башлай. Күрәһең, һыуыҡ көҙ булғандыр инде. Ул яҡта көҙ ҡараңғы төшә лә, ҡыш буйы ҡараңғы булып тора икән. Кәкрәйә, борғолана торғас, Уралтау тәүҙә Уса йылғаһынан Обь һыуы яғына Ямал утрауына табан һуҡтырырға уйлаған икән дә, ул яҡта бик һыуыҡ, ти. Ни эшләргә? Уралтау бит үҙе эҫе яҡтарҙағы ер аҫтынан сыҡҡан: һыуыҡҡа бик үк түҙмәй. Шунан һуң Уралтау йәнә һул яҡҡа боролған һәм Варяг тауҙарын күргән. Был тау-таштар оҡшамаған, ахырыһы, Уралға. Ул Боҙ диңгеҙе аша Ер шарының аръяғына китмәксе булған. Ләкин ул хәтле ауыр нәмәне боҙ нисек күтәрһен? Боҙ уйылып төшкән, әлбиттә, ә Урал диңгеҙгә сумған. Диңгеҙ хатта урғып ҡайнай башлаған, имеш, ти, шул ваҡытта. Шулай ҙа, Уралтау ни тиклем генә ҙур булмаһын, диңгеҙ ялғаштағы һыу түгел бит, ҡайнатып бөтөрөп буламы ни уны? Урал өшөй башлаған, ти, бер ваҡыт. Башы туңғас, кәүҙәһе ҡайҙа барһын? Шулай итеп, әллә ҡайһы яҡтарҙан һөйрәлеп килгән Урал һыуыҡҡа шыҡырайып туңа башлаған. Тора-бара бөтөнләй таш булып ҡатҡан; ҡаны алтын тамыр булып туңған, ҡабырға һөйәктәре руда таштарына әйләнгән, ә ите таш булып ҡатҡан. Һырт буйы һөйәге ҡая таш булып ҡалған, ти, бының. Ҡыҫҡаһы, Урал һыҙма тауҙарға, үркәсле һырттарға әйләнгән...
Тәбиғәткә был оҡшамағандыр инде, күрәһең. Бына Боҙ диңгеҙен генә алайыҡ. Урал бит уны нисә йөҙ саҡрымдар төбөнә тиклем быуып торған. Тулҡындар тегенең туңған елкәһен кимерергә керешкәндәр, ти, бер заман. Тырыша торғас, иретә барып, өҙгәндәр бит тулҡындар тегенең елкәһен. Башын кәүҙәһенән өҙгәндәр. Уралдың башы үҙенән айырылып йәшәй башлаған һәм «Яңы Ер» тип аталып киткән. План-картаны ҡара, ана, унда күренеп тора. Э «Яңы Ер» менән төп кәүҙә араһында диңгеҙ ҡапҡаһы барлыҡҡа килгән. Хәҙер ул ер «Карский диңгеҙ ҡапҡаһы» тип атала. Карап менән сығып китергә мөмкин. Бер ярҙан икенсе ярға торба менән ҡараһаң да күренерлек түгел. Ҡыҫҡаһы, унда хәҙер диңгеҙ боғаҙы.
Йылғалар менән елдәр ҙә Уралтауға боронғо үпкәне ғәфү итергә теләмәгән. Элгәре йылғалар бер генә тамырҙан сыҡҡандар: йылы диңгеҙҙән сығып, һыуыҡ диңгеҙгә аҡҡандар. Елдәр ҙә борон үҙ ыңғайына ғына иҫкәндәр, уларҙы берәү ҙә бимазаламаған. Ә Уралтау уларҙың бөтәһен дә айырған. Елдәр менән йылғалар асыуҙан тотонғандар, ти, бер заман Уралтауҙы төрлө яҡҡа өҙөп-йолҡоп ташларға. Бөтәһен дә мөнйөп алып китергә булдыра алмағандар, әлбиттә. Шулай ҙа арыу ғына өлөшөн шып-шым ғына алып киткәндәр тегеләр. Шуға күрә Уралтауҙың ҡабырғалары бөтә ергә тип әйтерлек сәселгән хәҙер. Уның ҡабырғалары Волга буйындағы бүлкәстәрҙә әле лә бар, ти.
Ағиҙел һыуы ла, Уралтауҙың таштарын бүҫкеләп, ин- тегә-интегә ялан яҡҡа ағып килеп сыҡҡан, ти. Э хәҙер, яланға сығып, матур-матур туғайҙарҙан, әрәмә араларынан йылан шикелле борғолана-борғолана ағып ята икән. Хәҙер ни тыныс: бейек ярҙар эсенән шым ғына ағып тик ята. Етмәһә, башҡа йылғаларҙы: Инйәр, Ҡариҙел, Еҙем, Егән, Һәләүек, Нөгөш, Дим, Ашҡаҙар йылғаларын да үҙенең яғына ауҙарып алған. Күмәкләп бер төптән ағалар ҙа ағалар хәҙер. Ағиҙел менән Яйыҡ (Урал) элгәре икәүһе бик дуҫ булып бергә ғүмер иткән, ти. Уралтау уларҙы айырған. Аҙаҡ тегеләр ҡушыла алмаған. Хәҙер үҙҙәренә башҡа төрлө яҡҡа ағалар икән.
Бирем: (функциональ грамотность  буйынса эш төрө)

[bookmark: _GoBack] Тексты ҡыҫҡартып яҙырға.

1 класс

Контроль күсереп яҙыу 



Көҙ көнө.

Көҙ көнө үләндәр һарғая. Ағастар япраҡтарын ҡоя. Ҡоштар йылы  яҡҡа китә. Ҡырҙар бушап ҡала. Быйыл көҙ Айрат менән Марат мәктәпкә килде. Улар тырышып уҡыйҙар.  



Бирем (читательская грамотность)

Башҡорт өндәрен тап.

Яҙғы урман.

Май башында урманда ҡар күп. Ул ағас һәм ҡыуаҡ төптәренә йәшеренгән. Ағастар әле яланғас. Тик талдың оҙон ботаҡтары ғына йәшел. Ә ҡайындың бөрөләре бүрткән. Ағастарҙа ҡоштар һайрай. Улар яҙ етеүенә ҡыуаналар. Тиҙҙән урман йәшелләнер, матурланыр.  

Бирем (читательская грамотность)

            Башҡорт өндәренең аҫтына һыҙ.



Уңған ҡыҙ.

Зилә икенсе класта уҡый. Ул китап уҡырға ярата. Уның дәфтәре бик матур.  Ул таҙа һәм дөрөҫ яҙа.

               Өйҙә ҡыҙ әсәһенә булыша. Иҙән йыуа. Әсәһенә һеңлеһен ҡараша.

Бирем (читательская грамотность)

[bookmark: _GoBack]            Уңған ҡыҙ ниндәй булырға тиешь ? Һорауға яуап бир.



2 класс 

Контроль диктант



Көҙгө урман.

Быйыл көҙ матур килде. Сентябрҙә күпселек көндәр йылы һәм ҡоро булды. Ҡояшлы көндәрҙең береһендә беҙ уҡытыусы менән урманға барҙыҡ. Унда имән, йүкә, уҫаҡ ағастарын күҙәттек. Төрлө төҫтәге япраҡтар йыйҙыҡ. Урман аҡрын ғына геүләй. Көҙгө ел япраҡтарҙы ергә ҡоя. Беҙ төрлө бөжәктәрҙе һәм йәнлектәрҙе күҙәттек.

Бирем: (читательская грамотность)

           Текстың төрөн билдәләгеҙ.





Ағиҙел.

Ағиҙел- республикабыҙҙың иң ҙур йылғаһы. Урал тауы итәгенән башланып, ул Башҡортостан аша 1400 километр самаһы ер үтә һәм бик күп ваҡ йылғаларҙың һыуын  үҙенә  йыя.  Ағиҙел  буйында  Белорет,  Күмертау,  Мәләүез,  Салауат,  Ишембай, Стәрлетамаҡ, Өфө, Бөрө ҡалалары теҙелгән.  Ағиҙелдә параходтар, теплоходтар, баржалар, катерҙар йөрөй.

  Бирем:  (читательская грамотность)

Текстың йөкмәткеһен һөйләгеҙ.









                                       ( Исем бирергә)диктант

Быйыл ҡыш бик һалҡын булды. Тик яҙғы каникулда ғына көндәр бер аҙ йылынды. Беҙ бер аҙна ял иттек. Был ваҡытты бушҡа үткәрмәнек. Каникул көндәрендә беҙҙең мәктәптең ике уҡыусыһы район үҙәгендә слетта булып ҡайтты. Беҙ бергәләп кино ҡараныҡ, ата-әсәләргә концерт күрһәттек, китаптар уҡыныҡ.Каникул күңелле үтте. Хәҙер яңы көс менән уҡый башланыҡ. Беҙ бөтәбеҙ ҙә яҡшы уҡыйбыҙ.

 Бирем (читательская грамотность)

Тексҡа исем бирегеҙ.



3 класс

Контроль диктант



Өфө ҡалаһы

Өфө – Башҡортостандың иң матур ҡалаларының береһе. Ул беҙҙең баш ҡала. Уның урамдары киң, оҙон.

	Өфөгә поезд, самолёт, пароход менән барырға була. Күп ерҙәрҙән бында автобус менән киләләр. Өфөлә төрлө музейҙар, парктар, ял итеү урындары  күп. Бындағы театрҙарҙа һәр ваҡыт халыҡ күп була.

	Өфө янынан Ағиҙел һәм Ҡариҙел йылғалары аға. 

	

Бирем: (читательская грамотность)

Текстың темаһын һәм төп фекерен билдәләгеҙ.

 

 



Ҡыш көнө.

Бөгөн тышта йылы. Ер өҫтө йомшаҡ ҡар менән ҡапланған. Балалар уйнарға сыҡты. Булат менән Зөлфиә ҡар бабай яһайҙар. Бәләкәйҙәр сана шыуа. Уҡыусылар каток майҙанын ҡарҙан таҙартты. Һыу ҡойҙо. Каток көҙгө кеүек ялтырап ята. Иртәгә ял көнө. Уҡыусылар конькиҙа йөрөргә әҙерләнә.



 Бирем:  (читательская грамотность)

Текстың йөкмәткеһе буйынса 3 һорау төҙөргә.



Яҙ башы.

Йәмле яҙ килде. Ҡояш ҡыҙҙыра башланы. Беҙ быйма, пальто һәм бүректәрҙе һалдыҡ. Тәнәфестә тышта уйнайбыҙ. Йылы яҡтарҙан ҡоштар ҡайта башланы. Хәҙер улар оя яһайҙар. Ағастар япраҡ яра. Оҙаҡламай бөтә ер йәшел үлән менән ҡапланыр. 



Бирем:  (читательская грамотность)

           Текстың төп идеяһын билдәләгеҙ.



4 класс

Контроль диктантар

                                                    Көҙ етте.

Йәмле йәй үтеп китте. Тәбиғәттә көҙ билдәләре күберәк күренә башланы. Болондар ҙа, яландар ҙа үҙҙәренең йәшел хәтфә төҫтәрен юғалттылар. Бөтөнләй буш ҡалған иген баҫыуҙары ла көҙ башланыуы тураһында хәбәр итә.

	Ағастарҙа һары япраҡтар күбәйҙе. Ҡоштар ҙа һайрауҙан туҡтаны. Ҡара ҡарлуғастар һәм торналар йылы яҡтарға осоп киттеләр.

	Йәнлектәр донъяһында ла ҙур үҙгәрештәр бар. Уларҙың бөтәһенең дә балалары үҫеп етте һәм үҙ алдына көн күрә башланы.

	Беҙҙе солғап алған тәбиғәт көндән-көн үҙгәрә бара. Хайуандар һәм үҫемлектәр һалҡын ҡышҡа әҙерләнәләр. Көндәр ҡыҫҡара. Һәр аҙымда ямғырлы һәм ҡыраулы көндәр яҡынайыуы һиҙелә. (Е. Кучеров буйынса)



 Бирем: (читательская грамотность)

Текст буйынса план төҙөргә.





Туған тел



Халыҡтың теле – уның бөтә рухи тормошоноң иң матур, мәңге шиңмәй, мәңге һулымай торған аҫыл сәскәһе ул.

	Телдә бөтә халыҡ сағыла. Тыуған илдең күге, һауаһы, уның климаты, баҫыуҙары, тауҙары, яландары, урмандары һәм йылғалары, ҡышҡы бурандары һәм йәйге ямғырҙары уның йырҙарында, моңло көйҙәрендә, сәсәндәр ижадында яңғырай.

	Халыҡтың бай, саф телендә туған тәбиғәт кенә түгел, ә уның бөтә тарихы, рухи донъяһы сағыла.

	Бына ни өсөн телде өйрәнеү шул халыҡтың тарихын, характерын танып белеү өсөн яҡшы һәм берҙән-бер сара булып тора. (К. Ушинскийҙан)



Бирем:  (читательская грамотность)

Текст буйынса һорауҙарға яуап бирегеҙ:

1. Ни өсөн туған телде белергә кәрәк?

2. Ниндәй уйҙар биләй һеҙҙе?





Ҡош юлы.



	Башҡортмон тигән кеше өс нәмәне белергә тейеш. Беренсеһе – үҙенең ырыуын, ете быуынын. Икенсеһе – халыҡ йырҙарының тарихын. Өсөнсөһө – йондоҙҙарҙы айырырға, уларҙың исемдәрен белергә тейеш.

	Йондоҙҙар бик күп. Ләкин кешеләргә уларҙың өс меңдән ашыуы ғына күренә. Күктең буйынан буйына һуҙылған яҡты бер һыҙатҡа иғтибар итегеҙ. Был йондоҙҙар һыҙаты Ҡош юлы тип атала.  “Ҡош юлы” тигән хикәйәт тә бар. Имеш, бер йылды торналар теҙелешеп йылы яҡҡа осҡан мәлдә ел-дауыл ҡупҡан. Бала торналар аҙаша башлаған. Шул саҡ оло торналар, ҡалғандарына юл күрһәтеү өсөн, ҡауырһындарын күк йөҙөнә сәскән, ти. Был ҡауырһындар йөндоҙға әйләнгән. Ҡош юлы тигәндәре ана шунан ҡалған, ти.



Бирем:  (читательская грамотность)

            Тексты рус теленә тәржемә итергә.  





Изложение



Ер һатыу

Бер рус баяры башҡорттарҙан ер һатып алырға килә.

· Күпме аҡса бирәһең? – тип һорай былар баярҙан. 

- Йөҙ тәңкә бирәм, - ти баяр. – Күпме ер бирәһегеҙ һуң?

- Бер көн эсендә үҙең күпме ер үтәһең, шунса алырһың. Тик ат менән түгел, йәйәүләп йөрөргә, - тиҙәр башҡорттар. Урамға сығып межа ҡуялар. Баяр йүгерә-йүгерә сығып китә. Әй йүгерә икән был, әй йүгерә икән. Барған һайын ер яҡшы. Ҡыҙыға был, күберәк алып ҡалайым тип тырыша. Көн эҫе, ти. Йүгереп бара ла тирләп-бешеп һыу эсә икән. Шулай йүгерә торғас, хәлдән тайып, ауырып китә лә шул ерҙә үлеп ҡала. (Л.Толстойҙан)



Бирем:  (читательская грамотность)

Текстың төп идеяһын асығыҙ? 






